1881-тӥ-1883-тӥ аръёсы кылдытӥз школа. Трос дыр ортчем бере ини та дышетскон инты пӧрмиз Карлыганысь шор ёзо удмурт школалы. Азьланяз со тодон-валан басьтонъя, калыкез югдытон ужъя бадӟым центр луиз. Кузьма Андреевич мыло-кыдо нуиз миссионер ужзэ удмурт, бигер но пор калыкъёс пӧлын. Вятской но Казанской губерниосын школаос усьтон пумысен туж сюлмаськиз. Юн кусып возиз Ю. Вихман, А. Хямяляйнен финн-угорчиосын. Андреев инъет сётӥз школа ужез рос-прос радъяны, удмурт калыклэсь улон, дунне шоры учконзэ умой пала воштыны турттӥз.